Libars di podê cori cence cjavece tor dal cuel
✽✽ La gnove, ma no je une novitât, e je che daûr di une ricercje dal “Sole24ore” la universitât di Udin, anzit la Universitât dal FRIÛL, si cjate al 15n puest de classifiche taliane. Triest e ven daûr (26°).
Al prin puest Trent. Su chest, il diretor dal Messaggero Veneto al à scrit intal so blog, une riflession che mi somee juste considerâ. Al scrif Monestier: Se Udin al da la vene a Triest, Trent le da a Udin». Ven a stâi par lui, il riferiment no à di jessi la universitat triestine, ma che miôr. O vin di jessi i miors, al è l’invît di Monestier. Cemût no dâi reson! Su chest numar tal articul su Lateriis Furlanis o disìn une robe compagne rispiet ai nivei di sicurece alimentâr: se in Italie si domande un nivel X, in Friul al à di jessi X+. Se pe sanitât la cualitat e je Y, ca di noaltris e à di jessi Y+ e vie indenant in ducj i setôrs de vite e de societât.
✽✽ Disìnsi la veritat: al è stat un timp, che, propit pe vie de specialitât, chest al è sucedût. No par dut, no simpri ma dispès. Il nestri Friûl al jere indenant de Italie, il confront al jere cu la Europe. Si clamave model Friûl, a vignivin a studiâlu par copiâlu.
E la Regjon i lave daûr, e gjoldeve di cheste situazion di progrès, Triest comprendude.
✽✽ O pensi che chest al sedi stât il regâl dal taramot: cence chei muarts, cence lis mobilitazions de int, cence chel rapuart diret cui sindics, cu la politiche in gjenerâl, si sarès restâts indaûr.
✽✽ La nassite de universitât furlane e figure ben chei agns. Po dopo alc al è cambiât: cualchidun al fevele di masse bêçs, altris di sotanisim dai sorestans furlans. personalmentri o ai simpri pensât che la storie e va indenant a ciclis, ma che in ognidun al reste alc di chel prime.
✽✽ Une realtât invezit no je mai cambiade: il rapuart tra Triest e il Friûl. Dôs storiis diviersis che dome un legjisladôr curt di voli e di cjâf al podeve meti dongje intune istituzion aministrative tant che la Regjon a statût speciâl.
✽✽ Parcè duncje no podìno jessi vuê tant che Trent?
✽✽ Al sarès masse comut ricuardâ, che la universitat dal Friûl e je sot finanziade, che Triest “e à simpri cjalât l’ateneu di Udin, tant che une cualsisedi scuele superiôr”, “il dispresi”, peraulis simpri di Monastier. Triest no à mai glotût la nassite de universitât furlane, o zonti jo.
✽✽ La citât, la sô borghesie no rive a cjalâ fûr dal so interès, di une concezion di citât “martare”. E tant che une mantide e cope ducj chei che i stan ator par sopravivi.
Cheste e je la realtât. E alore e je vere che in cualchi maniere o vin di lâ indenant, che ancje cun mancul bêçs la nestre universitât e fâs la sô figure, che tal mont la nestre industrie, il nestri lavôr al resist, si fâs cognossi. Tignî bot duncje, ma par rivâ a jessi “Trent” o fasìn il dopli di fature, pierdint fuarcis e ocasions.
Cheste la responsabilitât de politiche, dai politics furlans in prime file, simpri plui leâts al cjar dal podê, al partît e no al popul che a varessin di rapresentâ. ❚
Dree Valcic
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn